b'\n_START_ARTICLE_\n14a etapa del Tour de Fran\xc3\xa7a de 2013\n_START_SECTION_\nRecorregut\n_START_PARAGRAPH_\nEtapa pr\xc3\xa8via a l\'arribada al Ventor, amb 191\xc2\xa0km entre Sant Por\xc3\xa7anh de Siula (Alier) i Li\xc3\xb3 (Roine), a trav\xc3\xa9s dels departaments de l\'Alier, Loire, Saona i Loira i Roine. L\'etapa consta de set petites dificultats muntanyoses puntuables pel gran premi de la muntanya: dues de tercera categoria, les cotes de Thizy-les-Bourgs (km 113) i el coll de Pilon (km 126,5); i cinc de quarta, les cotes de Marcigny (km 66,5), de la Croix Couverte (km 98,5), de Lozanne (km 161), de la Duch\xc3\xa8re (km 176) i de la Croix Rousse (km 181,5), les dues darreres de les quals dins la trama urbana de Li\xc3\xb3. L\'esprint intermedi es troba a Thizy-les-Bourgs, al km 109,5.\n_START_SECTION_\nDesenvolupament de l\'etapa\n_START_PARAGRAPH_\nAl quil\xc3\xb2metre vuit Jens Voigt (RadioShack-Leopard) llan\xc3\xa7\xc3\xa0 el primer atac del dia, al qual s\'un\xc3\xad Blel Kadri (AG2R-La Mondiale), Lars Ytting Bak (Lotto-Belisol), Arthur Vichot (FDJ.fr) i Christophe Le M\xc3\xa9vel (Cofidis). Le Mevel poc despr\xc3\xa9s perd\xc3\xa9 contacte amb els escapats, mentre el gran grup era liderat pel Vacansoleil-DCM, 30" rere els escapats. Al km 40 es produ\xc3\xad un nou atac dins el gran grup, del qual en sortiren catorze corredors, que s\'uniren als quatre capdavanters 10 quil\xc3\xb2metres m\xc3\xa9s tard. Els escapats eren Bak, Vichot i Kadri, Marcus Burghardt i Tejay van Garderen (BMC Racing Team), Voigt i Jan Bakelants (RadioShack-Leopard), Cyril Gautier (Europcar), P\xc3\xa0vel Brut (Team Katusha), Imanol Erviti i Jos\xc3\xa9 Joaqu\xc3\xadn Rojas (Movistar Team), Egoitz Garc\xc3\xada (Cofidis), Matteo Trentin (Omega Pharma-Quick Step), David Millar i Andrew Talansky (Garmin-Sharp), Michael Albasini (Orica-GreenEDGE), Simon Geschke (Argos-Shimano) i Julien Simon (Sojasun)._NEWLINE_En passar per la cota de Thizy-les-Bourgs els escapats tenien 3\' 50" sobre el gran grup, liderat pel Team Sky, que es limit\xc3\xa0 a controlar els escapats a la dist\xc3\xa0ncia. Els escapats arribaren agrupats a manca de 25\xc2\xa0km, quan la difer\xc3\xa8ncia es trobava en 6\' 30". A partir d\'aleshores es produ\xc3\xafren diferents atacs per tal d\'arribar en solitari. Albasini va ser el primer a intentar-ho. Poc despr\xc3\xa9s va ser David Millar i tot seguit Bakelants, ja l\'ascensi\xc3\xb3 a la cota de la Duch\xc3\xa8re, a manca de 15\xc2\xa0km. En la baixada d\'aquesta cota va ser Julien Simon el que atac\xc3\xa0, iniciant l\'ascensi\xc3\xb3 de la darrera cota amb 20" sobre els perseguidors. Finalment Simon va ser capturat ja dins del darrer quil\xc3\xb2metre per un grup liderat pel Albasini i Burghardt. A l\'esprint el m\xc3\xa9s r\xc3\xa0pid va ser Matteo Trentin, que d\'aquesta manera aconsegu\xc3\xad la seva primera vict\xc3\xb2ria com a professional._NEWLINE_El gran grup arrib\xc3\xa0 a poc m\xc3\xa9s de set minuts, sense que es produ\xc3\xads cap canvi significatiu en les classificacions.\n_START_SECTION_\nAbandonaments\n_START_PARAGRAPH_\nNo es produ\xc3\xad cap abandonament durant la disputa de l\'etapa.'